CAMBODIA - Asian palmyra palm (ដើមត្នោត)
Channel: Chhay Ratha
Date: 2020-03-30

ក្នុងចំណោម​រុក្ខជាតិ​ជាច្រើន​ប្រភេទ​ដើមត្នោត​ត្រូវបាន​ចាត់ទុកជា​រុក្ខជាតិ​ប្រជាប្រិយ ​និង​ជា​និមិត្តរូប​របស់​ប្រទេស​កម្ពុជា​។ ​ការយក​ដើមត្នោត​មក​ធ្វើជា​តំណាង​ក៏​ព្រោះតែ​រុក្ខជាតិ​មួយ​នេះ​បាន​ផ្តល់នូវ​អត្ថប្រយោជន៍​ជាច្រើន​ឥត​គណនា​នៅក្នុង​សង្គម​ខ្មែរ​។​ មិនតែប៉ុណ្ណោះ​ដើមត្នោត​ក៏​ត្រូវបាន​ចាត់ទុកជា​រុក្ខជាតិ​ដែលមាន​អាយុកាល​យូរអង្វែង​ និង​មាន​ភាពរឹងមាំ​ខុសប្លែក​ពី​រុក្ខជាតិ​នានា​។​

ត្នោត​គឺជា​ឈ្មោះ​ភាសាជាតិ ​និង​មានឈ្មោះ​វិទ្យាសាស្ត្រ​ថា “Borassusflabellifer” និង​ជា​ភាសា​អង់គ្លេស​គឺ “ Sugar Palm ” ។ ​ត្នោត​ជា​ប្រភេទ​រុក្ខជាតិ​ឋិត​ក្នុង​តាលព្រឹក្ស​ខ្ពស់​មាន​ដើម​ទោល​គល់​ធំ​ដុះ​ត្រង់​ឡើងលើ​កម្ពស់​ពី​១០​ទៅ​២៥​ម៉ែត្រ​។​ ឫស​មាន​លក្ខណៈ​ជា​ឫសរយោង ​និង​គ្មាន​ឫសកែវ​។ ​តួ​ដើមត្នោត​មាន​ភាព​គគ្រើម​ពណ៌​ក្រ​ម៉ៅ​អង្កត់ផ្ចិត​ពី​២០​ទៅ​៦០​សង់ទីម៉ែត្រ​ដោយ​ប្រែប្រួល​ទៅតាម​គុណភាព​ដី​។​ កន្សោម​ស្លឹក​មាន​រាង​ដូច​ផ្លិត​ប្រមូល​ផ្តុំគ្នា​នៅ​ផ្នែក​ចុង​កំពូល​នៃ​ដើម​។ ​ធាងត្នោត​រលោង​ក្រាស់​មាន​ពណ៌​លឿង​បៃតង​ពេល​នៅ​ខ្ចី​ និង​មាន​ពណ៌​លឿង​ត្នោត​ពេល​មាន​អាយុ​ចាស់​ព្រមទាំង​មាន​បន្លា​នៅ​គែម​ទាំងសងខាង​សណ្ឋាន​ដូចជា​ធ្មេញរណារ​។​ ត្នោត​ញី​ និង​ឈ្មោល​មាន​លក្ខណៈ​ខុសប្លែកគ្នា​តាម​ការ​សំគាល់​លើ​ផ្កា​របស់​វា​។ ​ផ្កាត្នោត​ឈ្មោល​មាន​រាង​មូល​ទ្រវែង​ទំហំ​ពី​២​ទៅ​៤​សង់ទីម៉ែត្រ​ប្រវែង​ពី​៣០​ទៅ​៥០​សង់ទីម៉ែត្រ​។ ​រីឯ​ផ្កាត្នោត​ញី​វិញ​មាន​សណ្ឋាន​ជា​ពក​មូលៗ​ប្រវែង​ពី​៥០​ទៅ​៧០​សង់ទីម៉ែត្រ​ដែល​អាច​ផ្តល់​ផ្លែ​បាន​ចំនួន​ពី​២០​ទៅ​៥០​គ្រាប់​។ ​ផ្លែ​ត្នោត​មាន​រាង​មូល​ពណ៌​ត្នោត​ក្រ​ម៉ៅ​នៅ​ភាគ​ខាងក្រោម​ និង​ពណ៌​បៃតង​នៅ​ភាគ​ខាងលើ​នៃ​ផ្លែ​ហើយ​ប្រែ​ពណ៌​ទៅជា​លឿងទុំ​ក្រ​ម៉ៅ​ពេល​វាចា​ស់ ​ទុំ​។​

ដើមត្នោត​ជា​រុក្ខជាតិ​ប្រជាប្រិយ​តំណាងអោយ​សង្គម​ខ្មែរ​ដែលមាន​វត្តមាន​ និង​ផ្តល់នូវ​គុណសម្បត្តិ​ច្រើនយ៉ាង​ដល់​ប្រជាជាតិ​ខ្មែរ​តាំងពី​សម័យ​កំណកំណើតន​គរ​ខ្មែរ​ និង​ជា​អត្តសញ្ញាណ​ជាតិ ដែល​ប្រជាជន​ខ្មែរ​សំគាល់​នូវ​ទេសភាព​ទឹកដី​របស់ខ្លួន​ពី​បុរាណកាល​រហូតមកដល់​ប​ច្ចុ​ប្បន្ន​ស្រប​ និង​ពាក្យស្លោក​ថា​“ ដើមត្នោត​ជា​ជម្រក​ផ្ទះ​ខ្មែរ​” ។ ​ខ្មែរ​យើង​បានចាត់ទុក​ដើមត្នោត​ជា​រុក្ខជាតិ​តំណាងអោយ​និមិត្តរូប​ជាតិ ​និង​តំណាងអោយ​វប្បធម៌​ដូច​មានការ​បញ្ជាក់​តាម​រយៈ​ចម្លាក់​នៅលើ​ជញ្ជាំង​ប្រាសាទអង្គរវត្ត​ជា​សក្ខីភាព​ស្រាប់​។​

នៅក្នុង​សង្គម​ខ្មែរ​ដើមត្នោត​បាន​ផ្តល់នូវ​អត្ថប្រយោជន៍​ច្រើនណាស់​ក្នុងនោះ​មានដូចជា​ឫស​ត្នោត​ និង​ផ្កាត្នោត​ឈ្មោល​គឺជា​ឱសថ​បុរាណ​សម្រាប់ធ្វើ​ការព្យាបាល​ជ​ម្ងឺ​គ្រុនចាញ់​កាមរោគ​ឬ​ជំងឺ​ស្ពឹក​ចុងដៃចុងជើង​។ ​ដើមត្នោត​អាចយ​កមក​ឆ្នៃ​សម្រាប់​ការប្រើប្រាស់​នៅក្នុង​សំណង់​លំនៅដ្ឋាន​ក្រោល​សត្វ​ឬ​សំណង់​ផ្សេងៗ​ជាច្រើន​ទៀត​។ ​បច្ចុប្បន្ន​ដើមត្នោត​ត្រូវបាន​ប្រជាជន​ខ្មែរ​ធ្វើការ​កែឆ្នៃ​ធ្វើជា​ផលិតផល​សិប្បកម្ម​ដ៏​មានតម្លៃ​ក្នុង​ទីផ្សារ​ផងដែរ​។ ​ក្រៅពី​ដើមត្នោត​ស្លឹកត្នោត​ក៏បាន​ផ្តល់នូវ​អត្ថប្រយោជន៍​ជាច្រើន​ផងដែរ ​ក្នុងនោះ​អាច​យកមក​ធ្វើជា​ជញ្ជាំង​ផ្ទះ​ប្រក់​ដំបូលផ្ទះ ​ត្បាញកន្ទេល ​មួក​ស្មុគ​។​ ចំពោះ​ផ្លែ​ត្នោត​ និង​ទឹកត្នោត​ផ្តល់​ឱជា​រស​ឈ្ងុយឆ្ងាញ់​ពិសា​ជាទី​ពេញនិយម​នៃ​សង្គម​ខ្មែរ​។ ​ការផលិត​ស្ករត្នោត​ដោយ​រម្ងាស់​ពី​ទឹកត្នោត​គឺជា​ប្រពៃណី​របស់​ប្រជារាស្ត្រ​ខ្មែរ​តាំងពី​សម័យបុរាណ​រហូត​មកដល់​បច្ចុប្បន្ន​៕